b'\n_START_ARTICLE_\nGNU\n_START_SECTION_\nIstorija\n_START_PARAGRAPH_\nSistema prad\xc4\x97ta ra\xc5\xa1yti Masa\xc4\x8dusetso technologijos institute i\xc5\xa1 kurio Stallman v\xc4\x97liau pasitrauk\xc4\x97, kad institutas nepretenduot\xc5\xb3 \xc4\xaf kuriam\xc5\xb3 program\xc5\xb3 nuosavyb\xc4\x99. Institutas tur\xc4\x97jo viening\xc4\x85 programuotoj\xc5\xb3 bendruomen\xc4\x99, kuri i\xc5\xa1 prad\xc5\xbei\xc5\xb3 gal\xc4\x97jo netrukdoma taisyti ir adaptuoti beveik visas jo naudojamas programas. V\xc4\x97liau atsirado ir komercini\xc5\xb3 program\xc5\xb3, kurias, neturint i\xc5\xa1eities kodo, pritaikyti instituto reikm\xc4\x97ms, panaudoti jo tyrimuose, buvo daug sud\xc4\x97tingiau. Programas suk\xc5\xabrusios firmos da\xc5\xbeniausiai neleido vie\xc5\xa1ai skelbti nei i\xc5\xa1eities kodo, nei jo pakeitim\xc5\xb3. Nors komerci\xc5\xa1kai suprantami bei paai\xc5\xa1kinami, Stallman po\xc5\xbei\xc5\xabriu, \xc5\xa1ie apribojimai buvo paskata kurti nepriklausom\xc4\x85 sistem\xc4\x85, kuri\xc4\x85 (kartu su visomis ar dauguma joje esan\xc4\x8di\xc5\xb3 program\xc5\xb3) visi norintys gal\xc4\x97t\xc5\xb3 be apribojim\xc5\xb3 keisti, tobulinti bei dalintis tarpusavyjo \xc5\xa1io darbo rezultatais. Oficialiam finansavimui gauti bei palengvinti buvo sukurta formali FSF organizacija (Free Software Foundation)._NEWLINE_Pirmiesiems programuotojams u\xc5\xbe j\xc5\xb3 darb\xc4\x85 buvo mokama, ta\xc4\x8diau v\xc4\x97liau dauguma kodo para\xc5\xa1yta FSF u\xc5\xbe tai nieko nesumokant (programuotoj\xc5\xb3 laisvalaikiu, mokslo \xc4\xafstaig\xc5\xb3 darbuotoj\xc5\xb3, suinteresuot\xc5\xb3 firm\xc5\xb3, \xc4\xafvairi\xc5\xb3 pelno nesiekian\xc4\x8di\xc5\xb3 organizacij\xc5\xb3 ir pan)._NEWLINE_\xc4\xaevair\xc5\xabs \xc5\xa1ios sistemos variantai, dabar \xc5\xbeinomi Linux vardu, \xc5\xa1iuo metu yra pla\xc4\x8diai paplit\xc4\x99 visame pasaulyje. \xc5\xa0iuo metu egzistuoja apie keturis \xc5\xa1imtus oficiali\xc5\xb3 GNU subprojekt\xc5\xb3, i\xc5\xa1 kuri\xc5\xb3 ma\xc5\xbedaug trys ketvir\xc4\x8diai aktyv\xc5\xabs. Yra studij\xc5\xb3, rodan\xc4\x8di\xc5\xb3, jog \xc5\xa1ios programos neretai stabilesn\xc4\x97s ir patikimesn\xc4\x97s nei j\xc5\xb3 komercin\xc4\x97s, u\xc5\xbedaro kodo alternatyvos, nes j\xc5\xb3 kod\xc4\x85 mato ir tr\xc5\xabkumus pastebi daug daugiau programuotoj\xc5\xb3.\n_START_SECTION_\nTikslai\n_START_PARAGRAPH_\nNors i\xc5\xa1 \xc5\xa1alies da\xc5\xbeniau matomas kaip techninis, projektas yra taip pat ir socialin\xc4\x97, etin\xc4\x97 bei politin\xc4\x97 iniciatyva. Be programin\xc4\x97s \xc4\xafrangos, jo nariai yra suk\xc5\xabr\xc4\x99 visuomenei reik\xc5\xa1mingas GPL ir LGPL licencijas bei paskelb\xc4\x99 nema\xc5\xbeai savo m\xc4\x85stysen\xc4\x85 ai\xc5\xa1kinan\xc4\x8di\xc5\xb3 straipsni\xc5\xb3.\n_START_SECTION_\nSantrumpos kilm\xc4\x97\n_START_PARAGRAPH_\n\xe2\x80\x9eGNU\xe2\x80\x9c yra rekursin\xc4\x97 santrumpa (GNU N\xc4\x97ra UNIX) angl. (GNU Not Unix). Rekursinei nuorodai sukurti reikalinga papildoma (santrumpoje pirmoji) raid\xc4\x97, kuri\xc4\x85 galima pasirinkti laisvai. Buvo pasirinkta G.'